b'\n_START_ARTICLE_\nCharles Thomas Bolton\n_START_SECTION_\n\xc5\xbdivljenje in delo\n_START_PARAGRAPH_\nDiplomiral je leta 1966 na Univerzi Illinoisa. Magisterij je kon\xc4\x8dal leta 1968, doktoriral pa leta 1970 na Univerzi Michigana. Po doktoratu je delal kot raziskovalec na Observatoriju Davida Dunlapa v Richmond Hillu, Kanada, kjer je pou\xc4\x8deval do leta 1972. Med letoma 1971 in 1972 je pou\xc4\x8deval na Kolid\xc5\xbeu Scarborough, med 1972 in 1973 pa na Kolid\xc5\xbeu Erindale. Od leta 1973 je profesor na Oddelku za astronomijo Univerze v Torontu._NEWLINE_V letu 1970 je razvil prvi ra\xc4\x8dunalni\xc5\xa1ki model atmosfere zvezde, ki je omogo\xc4\x8dil zanesljivo primerjavo s spektri pravih zvezd._NEWLINE_Leta 1971 je kot mladi raziskovalec in za\xc4\x8dasni fakultetni \xc4\x8dlan na Dunlapovem observatoriju raziskoval dvozvezdja. Pri rentgenskem viru Labod X-1 (HDE 226868), odkritem leta 1964, je opazoval kolebanja, kot da bi kro\xc5\xbeil okrog nevidne, vendar masivne spremljevalke, ki je sevala mo\xc4\x8dne rentgenske \xc5\xbearke. Neodvisno sta objavila odkritje nevidne masivne spremljevalke HDE 226868 Louise Webster in Paul Murdin, ki sta raziskovala na Kraljevem observatoriju Greenwich._NEWLINE_Meritve Dopplerjevega premika zvezdinega spektra so pokazale prisotnost spremljevalke in omogo\xc4\x8dile ocenitev mase iz njenih elementov tira. Na podlagi napovedane mase telesa so domnevali da gre za \xc4\x8drno luknjo, ker najve\xc4\x8dja mo\xc5\xbena nevtronska zvezda ne more prese\xc4\x8di trikratne Son\xc4\x8deve mase. Po nadaljnjih opazovanjih je leta 1973 astronomska srenja priznala obstoj \xc4\x8drne luknje Labod X-1, ki le\xc5\xbei v ravnini krajevne Galaksije pri galakti\xc4\x8dni \xc5\xa1irini pribli\xc5\xbeno 3 stopinje. Labod X-1 so razvrstili v razred mikrokvazarjev._NEWLINE_Septembra 2007 se je Univerza v Torontu odlo\xc4\x8dila da bo zaradi svetlobnega onesna\xc5\xbeenja prodala Observatorij Davida Dunlapa, ki ima najve\xc4\x8dji enozrcalni daljnogled (74 palcev (1880\xc2\xa0mm)) v Kanadi, neko\xc4\x8d drugi najve\xc4\x8dji reflektor na svetu, za dana\xc5\xa1nje razmere pa je majhen. Bolton in prirodoslovci iz Richmond Hilla so zahtevali da Observatorij in 190 akrov javnih nasadov in arboretum proglasijo za naravno dedi\xc5\xa1\xc4\x8dino in ne dovolijo gradnje predmestnih hi\xc5\xa1 ali stanovanj._NEWLINE_Navkljub nere\xc5\xa1enemu zasli\xc5\xa1anju pred preiskovalno kimisijo za za\xc5\xa1\xc4\x8dito province Ontario je Univerza 2. julija 2008 objavila takoj\xc5\xa1njo prodajo zemlji\xc5\xa1\xc4\x8da krajevnim razvijalcem in Boltona vrgla ven._NEWLINE_Je \xc4\x8dlan Kanadske kraljeve dru\xc5\xbebe in Mednarodne astronomske zveze.'